題朱之純谷陽園
作者：蔡肇
朝代：宋

paragraphs: 陸機異時宅，故物無復迹。
悠悠谷水陽，野水凄餘碧。
我觀豪士賦，文字豈不白。
一爲功名誤，末路真可惜。
至今風雨夜，哀鶴鳴不息。
千秋得吾人，浄眼照阡陌。
結茅風烟際，一悟世網窄。
古今一丘貉，貴賤百年客。
閉門橙橘香，隠几冰凍釋。
我慚升斗祿，矯首望八極。
人生勞佚間，此殆天所檄。
鵬翔赤霄動，鯨噴碧海坼。
爲爾具扁舟，送此齒髮迫。